Temeljem članka 15. stavak 2. Zakona o javnoj nabavi ("Narodne novine" broj 120/16., 114/22. i 48/26.) i članka 30. točka 2. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20., 2/21. i 2/25.), Skupština Osječko-baranjske županije donijela je na __. sjednici __________ 2026. godine

P R A V I L N I K

o jednostavnoj nabavi

Članak 1.

Ovim Pravilnikom uređuju se pravila, uvjeti i postupci nabave roba i usluga te provedba projektnih natječaja procijenjene vrijednosti manje od 50.000,00 eura i nabave radova procijenjene vrijednosti manje od 100.000,00 eura, određene Zakonom o javnoj nabavi (u daljnjem tekstu: ZJN) kao jednostavna nabava (u daljnjem tekstu: jednostavna nabava), a čiji je naručitelj Osječko-baranjska županija (u daljnjem tekstu: Županija), uz obveznu primjenu načela javne nabave iz članka 4. ZJN.

Procijenjena vrijednost jednostavne nabave iz prethodnoga stavka određuje se odgovarajućom primjenom odredbi ZJN.
Odredbe o sukobu interesa sukladno odredbama članaka 75. do 83. ZJN na odgovarajući način se primjenjuju u postupcima jednostavne nabave koji se provode temeljem ovoga Pravilnika.

Jednostavna nabava ne smije biti osmišljena s namjerom da se određenim gospodarskim subjektima neopravdano da prednost ili ih se stavi u nepovoljan položaj.

Nadležna upravna tijela su dužna primjenjivati odredbe ovoga Pravilnika na način koji omogućava učinkovitu nabavu te ekonomično i svrhovito trošenje javnih sredstava.

Prilikom određivanja predmeta nabave, nadležna upravna tijela dužna su postupati pažnjom dobrog gospodarstvenika.

Vrijednost nabave ne smije se dijeliti s namjerom izbjegavanja primjene ZJN ili postupaka jednostavne nabave propisanih ovim Pravilnikom.

Članak 2.

Izrazi koji se u ovom Pravilniku koriste za osobe u muškom rodu su neutralni i odnose se na muške i na ženske osobe.

Članak 3.

Korisnici Proračuna Županije određeni odlukom o izvršavanju proračuna Županije (u daljnjem tekstu: naredbodavatelji) mogu pripremiti i provesti postupak jednostavne nabave izravnim ugovaranjem, odnosno temeljem narudžbenice ili sklapanjem ugovora za postupke kako slijedi: 

· koji su temeljem ZJN određeni kao izuzeće od njegove primjene,
· procijenjene vrijednosti jednake ili manje od 15.000,00 eura.
Članak 4.

Postupak jednostavne nabave procijenjene vrijednosti jednake ili veće od 5.000,00 eura po ovom Pravilniku može se provesti ako je jednostavna nabava predviđena planom nabave. Ukoliko jednostavna nabava nije planirana u planu nabave za tekuću godinu naredbodavatelji će dostaviti zahtjev za izmjenu/dopunu plana nabave.

Članak 5.

Prije početka postupka jednostavne nabave naručitelj je obvezan internom odlukom imenovati stručno povjerenstvo za jednostavnu nabavu koje imenuje župan ili osoba koju on za to ovlasti posebnom odlukom.

Postupak jednostavne nabave provodi stručno povjerenstvo za jednostavnu nabavu koje se sastoji se od najmanje dvije osobe, od kojih najmanje jedna mora imati važeći certifikat iz javne nabave.

Odlukom o imenovanju određuje se sastav povjerenstva te njihove zadaće u postupku jednostavne nabave.

Članak 6.

Prije pokretanja postupka jednostavne nabave za nabavu robe i usluga procijenjene vrijednosti veće od 25.000,00 eura te za nabavu radova procijenjene vrijednosti veće od 45.000,00 eura naručitelj može provoditi analizu tržišta.

Članak 7.

Postupke jednostavne nabave čija je procijenjena vrijednost veća od 15.000,00 eura naručitelj je obvezan provesti putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH).

Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura naručitelj je obvezan provesti postupak jednostavne nabave putem javne objave u modulu jednostavne nabave EOJN RH.

Iznimno od stavka 2. ovoga članka, naručitelj nije obvezan provesti postupak jednostavne nabave putem javne objave u modulu jednostavne nabave već isti provodi sukladno stavku 1. ovoga članka:

a) 
ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni 

b) 
ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

1. 
ako je predmet nabave stvaranje ili stjecanje jedinstvenog umjetničkog djela ili umjetničke izvedbe 

2. 
ako iz tehničkih razloga predmet nabave može isporučiti samo određeni gospodarski subjekt ili 

3. 
ako je to nužno radi zaštite isključivih prava, uključujući prava intelektualnog vlasništva

c) 
ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave EOJN RH.

Članak 8.

Postupke jednostavne nabave iz članka 7. stavaka 1. i 2. ovoga Pravilnika, provodi Služba za javnu nabavu Osječko-baranjske županije (u daljnjem tekstu: Služba) odnosno stručno povjerenstvo, a iniciraju se podnošenjem zahtjeva za jednostavnu nabavu, koje naredbodavatelji podnose Službi.

Zahtjev iz prethodnoga stavka podnosi se na obrascu, koji utvrđuje Služba, uz koji naredbodavatelji minimalno dostavljaju: opis predmeta jednostavne nabave (tehničku specifikaciju) i troškovnik, ako je primjenjivo.

Obrazac zahtjeva i troškovnika u standardiziranom obliku, koji je izrađen sukladno odredbama Pravilnika o dokumentaciji o nabavi te ponudi u postupcima javne nabave, dostupni su u sklopu mrežne aplikacije Riznica - modul Nabava.

Uz zahtjev za jednostavnu nabavu, naredbodavatelji mogu dostaviti nazive i adrese gospodarskih subjekata  kojima će  biti upućeni pozivi za podnošenje ponuda putem modula jednostavne nabave u EOJN RH pod uvjetom da su registrirani u istom.

Članak 9.

Postupci jednostavne nabave iz članka 7. stavak 1. ovoga Pravilnika započinju dostavom poziva za podnošenje ponuda (u daljnjem tekstu: poziv) odabranim gospodarskim subjektima ili javnom objavom poziva putem modula jednostavne nabave u EOJN RH.

Postupci jednostavne nabave iz članka 7. stavak 2. ovoga Pravilnika započinju javnom objavom poziva putem modula jednostavne nabave u EOJN RH.

Članak 10.

Uz poziv Služba može, putem modula jednostavne nabave u EOJN RH, kao prilog objaviti obrasce, predloške zahtijevanih dokumenata, izjave i sl. te prijedlog ugovora o jednostavnoj nabavi.

Osnove za isključenje gospodarskog subjekta, kriterije za odabir gospodarskog subjekta, jamstva i ostale zahtjeve i uvjete navedene u pozivu, Služba utvrđuje u slučaju kada je ispunjavanje tih uvjeta potrebno za izvršenje određenog ugovora/narudžbenice.

Pozivu se može priložiti i dodatna dokumentacija. Dodatnu dokumentaciju čine skice, nacrti, planovi, projekti, studije i slični dokumenti, na temelju kojih su izrađeni troškovnici ili projektni zadatci.

Opseg podataka iz prethodnih stavaka ovoga članka sadržanih u pozivu ovisi o predmetu jednostavne nabave.

Članak 11.

Kriterij za odabir ponude u postupcima jednostavne nabave je ekonomski najpovoljnija ponuda.

Služba može odrediti samo cijenu kao jedini kriterij za odabir ponude te u tom slučaju relativni ponder cijene može biti 100 %.

Naručitelj uspoređuje cijene ponuda bez poreza na dodanu vrijednost.

Članak 12.

Rok za dostavu ponuda u postupku jednostavne nabave iznosi najmanje pet dana od dana dostave poziva ili javne objave poziva putem modula jednostavne nabave u EOJN RH.

Iznimno od stavka 1. ovoga članka ako postoje opravdani razlozi vezani uz predmet nabave i rok provedbe jednostavne nabave, može se utvrditi kraći rok za dostavu ponuda.

Članak 13.

U roku za dostavu ponuda gospodarski subjekti, najkasnije trećeg dana od dostave/objave poziva, mogu zatražiti dodatne informacije, objašnjenja ili izmjene u vezi poziva putem modula jednostavne nabave u EOJN RH. 

Dodatne informacije, odgovor, odnosno objašnjenje te izmjene vezane za poziv, Služba objavljuje putem modula jednostavne nabave u EOJN RH te po potrebi produžava rok za dostavu ponuda.

Komunikacija i svaka druga razmjena informacija između Službe i gospodarskih subjekata obavlja se isključivo putem modula jednostavne nabave u EOJN RH.

Iznimno, komunikacija i svaka druga razmjena informacija između Službe i gospodarskih subjekata za nabave čija je procijenjena vrijednost jednaka ili manja od 15.000,00 eura, ako Služba provodi takve postupke, obavlja se elektroničkim sredstvima komunikacije.

Članak 14.

Pod ponudom u smislu ovoga Pravilnika podrazumijeva se pisana izjava volje ponuditelja da isporuči robu, pruži uslugu ili izvede radove sukladno uvjetima i zahtjevima navedenima u pozivu.

Sadržaj ponude i način izrade ponude određuje se pozivom.

Pri izradi ponude gospodarski subjekt mora se pridržavati zahtjeva i uvjeta iz poziva i ne smije ih mijenjati ili nadopunjavati.

U roku za dostavu ponuda ponuditelj može izmijeniti svoju ponudu, nadopuniti je ili od nje odustati.

Na zahtjev Službe ponuditelj može produžiti rok valjanosti svoje ponude.

Članak 15.

Ponude se dostavljaju na način određen pozivom.

Ponude se dostavljaju: putem modula jednostavne nabave u EOJN RH odnosno putem pošte ili osobnom dostavom ako je to predviđeno pozivom u slučaju dostave dijelova ponude koji se dostavljaju odvojeno (npr. jamstva ili uzorci).

Pravovremeno dostavljene ponude otvaraju se po isteku roka za dostavu ponuda i prema redoslijedu zaprimanja.

Ponude otvara najmanje jedan član stručnog povjerenstva za jednostavnu nabavu.

Služba nije obvezna provesti javno otvaranje ponuda ako se ponude dostavljaju putem modula jednostavne nabave u EOJN RH i ako EOJN RH omogućava automatsko otvaranje ponuda istodobno s istekom roka za dostavu ponuda, generiranje zapisnika o otvaranju te njegovu automatsku dostavu svim ponuditeljima koji su podnijeli ponude i naručitelju.

U slučajevima kada naručitelj zahtijeva dostavu dijelova ponude fizičkim putem (npr. jamstva ili uzorci), sustav otvara samo elektroničke dijelove ponuda, dok naručitelj evidentira pristigle fizičke dijelove u zapisniku generiranom u sustavu EOJN RH. 

Članak 16.

Nakon otvaranja ponuda postupak pregleda i ocjene ponuda obavljaju članovi stručnog povjerenstva za jednostavnu nabavu o čemu se vodi zapisnik o pregledu i ocjeni ponuda.

Proces uključuje sljedeće korake:

· Provjeru dostave i valjanosti jamstva za ozbiljnost ponuda (ako je propisano).

· Provjeru osnova za isključenje gospodarskog subjekta (ako se primjenjuju).

· Provjeru kriterija za odabir gospodarskog subjekta (ako se primjenjuju).

· Provjeru konačne valjanosti ponude.

· Eventualne korekcije cijene ili vrijednosti kriterija, uz obavezno obrazloženje.

· Rangiranje valjanih ponuda prema definiranim kriterijima za odabir ekonomski najpovoljnije ponude.

Osim prethodno navedenog, mogu se navesti i drugi podatci koji se smatraju važnima u postupku pregleda i ocjene.

Zapisnikom o pregledu i ocjeni ponuda se utvrđuje, odnosno predlaže odabir najpovoljnije ponude sukladno kriteriju odabira iz članka 11. ovoga Pravilnika ili poništenje postupka.

Zapisnik potpisuju članovi stručnog povjerenstva za jednostavnu nabavu koji su proveli pregled i ocjenu ponuda.

Članak 17.

Nakon pregleda i ocjene ponuda župan donosi odluku o odabiru ponude ili odluku o poništenju postupka jednostavne nabave.

Članak 18.

Temeljem odluke o odabiru ponude, izdaje se narudžbenica odnosno sklapa ugovor s odabranim ponuditeljem.

Članak 19.

Zapisnik o pregledu i ocjeni ponuda i odluka o odabiru ponude ili poništenju postupka dostavlja se ponuditeljima putem modula jednostavne nabave u EOJN RH, najkasnije u roku od 30 dana od dana isteka roka za dostavu ponude, pri čemu se dostava smatra objavljenom istekom dana objave.

U postupcima jednostavne nabave procijenjene vrijednosti veće od 15.000,00 eura, nakon dostave odluke o odabiru ponuditeljima naručitelj ne smije sklopiti ugovor o nabavi odnosno izdati narudžbenicu prije isteka roka za podnošenje prigovora propisanog ovim Pravilnikom.

Rok iz prethodnog stavka ovoga članka predstavlja rok mirovanja.

Odluka o odabiru postaje izvršna: 

· istekom roka mirovanja, ako žalba nije izjavljena, 

· dostavom odluke o prigovoru strankama kojom se prigovor odbacuje ili odbija,
· dostavom odluke ponuditelju, ako se rok mirovanja ne primjenjuje.

Rok mirovanja ne primjenjuje se:

· na odluku o poništenju postupka jednostavne nabave i

· ako je u postupku jednostavne nabave zaprimljena samo jedna ponuda koja je ujedno i odabrana.

Članak 20.

Nakon što odluka o odabiru postane izvršna, naručitelj može s odabranim ponuditeljem sklopiti ugovor o nabavi ili izdati narudžbenicu.

Ugovor o jednostavnoj nabavi, odnosno narudžbenica moraju biti u skladu s uvjetima određenima u pozivu i odabranom ponudom.

Ugovor o nabavi ili narudžbenica predstavljaju pravni temelj za izvršenje nabave.

Članak 21.

Svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu od navodnoga kršenja subjektivnih prava ima pravo uložiti prigovor.

Prigovor se podnosi u pisanom obliku, putem modula jednostavne nabave u EOJN RH ili na drugi način određen pozivom za nabave čija je procijenjena vrijednost veća od 15.000,00 eura.

Prigovor se može podnijeti na postupak pregleda i ocjene ponuda i odluku o odabiru ponude odnosno poništenju postupka jednostavne nabave.

Prigovor se podnosi na postupak pregleda i ocjene ponuda i odluku o odabiru ili odluku o poništenju postupka u roku od tri dana od dana dostave odluke.

Prigovor mora sadržavati najmanje: podatke o gospodarskom subjektu koji podnosi prigovor, naziv postupka jednostavne nabave (evidencijski broj nabave ili broj objave u EOJN RH), razloge prigovora i obrazloženje, prijedlog načina otklanjanja eventualne nepravilnosti.

Članak 22.

O prigovoru odlučuje župan ili osoba koju on za to ovlasti posebnom odlukom najkasnije u roku od pet dana od dana podnošenja istog.

Odluka o prigovoru dostavlja se putem modula jednostavne nabave u EOJN RH ili na drugi način određen pozivom.

Osoba koja sudjeluje u odlučivanju o prigovoru ne smije biti osoba koja je sudjelovala u pripremi ili provedbi postupka jednostavne nabave na koji se prigovor odnosi.

Članak 23.

Naredbodavatelj je obvezan kontrolirati je li izvršenje ugovora o jednostavnoj nabavi, odnosno narudžbenica u skladu s uvjetima određenima u pozivu i odabranom ponudom.

Ukoliko nastupi potreba odstupanja u provedbi ugovora o jednostavnoj nabavi, odnosno navedenoga u narudžbenici naredbodavatelj će o tome obavijestiti Službu.

Nakon izvršenja ugovora o jednostavnoj nabavi, odnosno narudžbenice i konačne isplate, naredbodavatelji su dužni dostaviti Službi izvješće o izvršenju jednostavne nabave na obrascu koji se nalazi u sklopu mrežne aplikacije Riznica - modul Nabava, koji izrađuje Služba.

Članak 24.

Za postupanja na temelju ovoga Pravilnika na odgovarajući se način mogu primijeniti odredbe ZJN i podzakonskih propisa temeljem ZJN.

Članak 25.

Danom stupanja na snagu ovoga Pravilnika prestaje važiti Pravilnik o jednostavnoj nabavi ("Županijski glasnik" broj 2/20.).

Članak 26.

Ovaj Pravilnik bit će objavljen u "Županijskom glasniku", a stupa na snagu 1. rujna 2026. godine.

